Gesin vind miljoene rand se skat in ŉ skoenboksFoto: Sotheby’s Mens hoor gereeld van iemand wat iets vir ŉ paar rand in ŉ tweedehandsewinkel koop en dan later uitvind dit is eintlik uiters waardevol. Dit het onlangs weer gebeur – dié keer met ŉ gesin in Frankryk. Die gesin was besig om hul solder skoon te maak, toe hulle op ŉ porseleinvaas afgekom het wat uit die Qing-dinastie dateer. Hulle het die vaas in ŉ skoenboks gebêre, omdat die eienaars nie baie daarvan gehou het nie. Hulle het die vaas by hul grootouers gekry wat dit op hul beurt saam met ander Chinese en Japannese kunswerke van ŉ oom gekry het. Die eienaars het die vaas na Sotheby’s-afslaers in Parys geneem en kenner Olivier Valmier het dit dadelik uitgeken as ŉ egte vaas van hoogstaande gehalte. Dit was ŉ Yangcai Famille-Rose-porseleinvaas met die merk van keiser Qianlong, wat tydens die mid- tot laat- agtiende eeu in China regeer het. Die vaas is ongeveer $600 000 (byna R7,5 miljoen) werd. Die vaas kom op 12 Junie 2018 onder die hamer.